CELEX: 32020R0857
Language: sk
Date: 2020-06-17 00:00:00
Title: Vykonávacie nariadenie Komisie (EÚ) 2020/857 zo 17. júna 2020, ktorým sa stanovujú zásady, ktoré sa majú začleniť do zmluvy medzi Európskou komisiou a správcom domény najvyššej úrovne.eu v súlade s nariadením Európskeho parlamentu a Rady (EÚ) 2019/517 (Text s významom pre EHP)

19.6.2020   
               
               
                  SK
               
               
                  Úradný vestník Európskej únie
               
               
                  L 195/52
               
            
         VYKONÁVACIE NARIADENIE KOMISIE (EÚ) 2020/857
         zo 17. júna 2020,
         ktorým sa stanovujú zásady, ktoré sa majú začleniť do zmluvy medzi Európskou komisiou a správcom domény najvyššej úrovne.eu v súlade s nariadením Európskeho parlamentu a Rady (EÚ) 2019/517
         (Text s významom pre EHP)
         EURÓPSKA KOMISIA,
         so zreteľom na Zmluvu o fungovaní Európskej únie,
         so zreteľom na nariadenie Európskeho parlamentu a Rady (EÚ) 2019/517 z 19. marca 2019 o zavedení a fungovaní mena domény najvyššej úrovne .eu, ktorým sa mení a zrušuje nariadenie (ES) č. 733/2002 a zrušuje nariadenie Komisie (ES) č. 874/2004 (1), a najmä na jeho článok 8 ods. 2,
         keďže:
         
                     (1)
                  
                  
                     Účelom tohto nariadenia je stanoviť zásady, ktoré sa majú začleniť do zmluvy medzi Komisiou a správcom, pokiaľ ide o organizáciu, správu a riadenie domény najvyššej úrovne. eu (Top-Level Domain – TLD).
                  
               
                     (2)
                  
                  
                     Správca by mal spravovať .eu TLD spôsobom, ktorý posilňuje identitu Únie, presadzuje hodnoty Únie na internete a propaguje používanie mena domény.eu.
                  
               
                     (3)
                  
                  
                     S cieľom zvýšiť prístupnosť .eu TLD a jej používanie všetkými, ktorí sú oprávnení registrovať si .eu TLD podľa nariadenia (EÚ) 2019/517, správca by mal na základe žiadosti Komisie poskytovať služby registrátora v špecifických geografických oblastiach Únie s nedostatočnou dostupnosťou služieb alebo osobitným kategóriám používateľov, ktoré identifikovala Komisia.
                  
               
                     (4)
                  
                  
                     S cieľom splniť povinnosti stanovené v nariadení (EÚ) 2019/517 je nevyhnutné, aby na žiadosť Komisie správca v spolupráci s Komisiou a pri zohľadnení stanovísk poradnej skupiny viacerých zainteresovaných strán zriadenej nariadením (EÚ) 2019/517 zabezpečil dobrú správu .eu TLD.
                  
               
                     (5)
                  
                  
                     V záujme zabezpečenia konkurencieschopnosti a rozsiahleho využívania .eu TLD by sa mal správca usilovať o prevádzkovú excelentnosť a zabezpečovať vysokú kvalitu služieb za konkurencieschopné ceny. Mal by zabezpečovať dôveru, bezpečnosť a ochranu spotrebiteľa zavedením najmodernejších metodík a technológií a spolupracovať s príslušnými orgánmi.
                  
               
                     (6)
                  
                  
                     Správca by mal viesť svoj rozpočet v súlade so zásadou správneho finančného riadenia, konkrétne v súlade so zásadami hospodárnosti, efektívnosti a účinnosti. Každý ročný prebytok nad rámec nákladov a investícií by sa mal presunúť do rozpočtu Únie.
                  
               
                     (7)
                  
                  
                     Správca by mal zabezpečiť kontinuitu svojich služieb a fungovanie .eu TLD. Na tento účel by mal mať správca zavedený plán obnovy činnosti a pravidelne ho aktualizovať.
                  
               
                     (8)
                  
                  
                     Správca by mal presadzovať ciele Únie v oblasti správy internetu vypracované v záveroch Rady z 27. novembra 2014 s názvom „Správa internetu“ a v oznámení Komisie o politike v oblasti internetu a riadení úlohy Európy pri formovaní budúcnosti riadenia internetu (2). Na žiadosť Komisie môže vyčleniť časť ročného prebytku na financovanie cieľov v oblasti správy internetu.
                  
               
                     (9)
                  
                  
                     V záujme zvýšenia dôvery verejnosti v online priestor a ochrany legitímnych práv, ktoré sú vymedzené v práve Únie, by mal správca prijať všetky potrebné opatrenia na predchádzanie špekulatívnym a protiprávnym registráciám a na ich riešenie. Správca by pri týchto činnostiach mal spolupracovať s Úradom Európskej únie pre duševné vlastníctvo a inými agentúrami Únie.
                  
               
                     (10)
                  
                  
                     S cieľom zvýšiť dôveru koncových používateľov v .eu TLD a zabezpečiť vysokú úroveň ochrany spotrebiteľa by správca pri poskytovaní svojich služieb mal prijať opatrenia na zaistenie kybernetickej bezpečnosti systémov.
                  
               
                     (11)
                  
                  
                     Správca by mal poskytovať jednoduché a účinné postupy na riešenie zmluvných sporov týkajúcich sa mien domény.eu.
                  
               
                     (12)
                  
                  
                     Udržiavanie presných databáz mien domény a registračných údajov a poskytovanie legálneho prístupu k takýmto údajom v súlade s únijnými pravidlami ochrany údajov je nevyhnutné na zaistenie bezpečnosti, stability a odolnosti systému mien domény. Na tieto účely by mal správca primeranými prostriedkami zhromažďovať a zaručovať integritu a dostupnosť údajov WHOIS pre .eu TLD a zabezpečovať legálny prístup k uvedeným údajom v súlade s únijnými pravidlami ochrany údajov. Správca by mal zaviesť primerané opatrenia na zabránenie vzniku nepresných registračných údajov a ich opravu.
                  
               
                     (13)
                  
                  
                     Opatrenia stanovené v tomto nariadení sú v súlade so stanoviskom Komunikačného výboru (COCOM) zriadeného smernicou Európskeho parlamentu a Rady (EÚ) 2018/1972 (3),
                  
               PRIJALA TOTO NARIADENIE:
         
            Článok 1
            Predmet úpravy
            Týmto nariadením sa stanovujú zásady, ktoré sa majú začleniť do zmluvy medzi Komisiou a správcom, pokiaľ ide o organizáciu, správu a riadenie .eu TLD v súlade s nariadením (EÚ) 2019/517.
         
         
            Článok 2
            Presadzovanie hodnôt Únie na internete
            
               1.   Správca prispieva k posilňovaniu identity Únie a presadzovaniu hodnôt Únie na internete. Správca najmä prostredníctvom svojich politík a interakcií s registrátormi, žiadateľmi o registráciu a inými zainteresovanými stranami podporuje otvorenosť, inováciu, viacjazyčnosť a prístupnosť, slobodu prejavu a právo na informácie, dodržiavanie ľudských práv a právny štát a prijíma opatrenia na podporu bezpečnosti používateľov online a na rešpektovanie súkromia používateľov.
            
            
               2.   Správca aktívne podporuje používanie všetkých úradných jazykov Únie.
            
         
         
            Článok 3
            Propagácia .eu TLD
            
               1.   Správca zvyšuje povedomie o .eu TLD a propaguje jej využívanie v celej Únii s cieľom podporiť digitálny jednotný trh, vybudovať online európsku identitu a podnietiť cezhraničné online činnosti.
            
            
               2.   Na podporu používania .eu TLD v špecifických geografických oblastiach Únie s nedostatočnou dostupnosťou služieb alebo osobitnými kategóriami žiadateľov o registráciu správca na žiadosť Komisie vystupuje ako registrátor, a to poskytnutím registrácie mien domény priamo žiadateľom o registráciu. Táto činnosť sa obmedzuje na tie geografické oblasti a kategórie žiadateľov o registráciu, ktoré identifikovala Komisia.
            
            
               3.   Správca podporuje používanie .eu TLD vo všetkých svojich dostupných variantoch a vo všetkých európskych jazykoch.
            
         
         
            Článok 4
            Dobrá správa
            
               1.   Správca zabezpečuje dobrú správu .eu TLD. Vnútorná riadiaca štruktúra správcu zabezpečuje široké zastúpenie zainteresovaných strán, efektívnosť, účinnosť, zodpovednosť, transparentnosť a schopnosť reagovať.
            
            
               2.   S cieľom korigovať alebo zlepšiť organizáciu, správu a riadenie .eu TLD správca žiada Komisiu o poradenstvo, spolupracuje s Komisiou, vykonáva jej osobitné pokyny týkajúce sa .eu TLD a na žiadosť Komisie zohľadňuje stanoviská poradnej skupiny viacerých zainteresovaných strán.
            
         
         
            Článok 5
            Dobré riadenie
            
               1.   Správca riadi .eu TLD vo verejnom záujme s cieľom zvýšiť dôveru verejnosti v online prostredie.
            
            
               2.   Správca sa usiluje o prevádzkovú excelentnosť a zabezpečuje vysokú kvalitu služieb za konkurencieschopné ceny.
            
            
               3.   Správca vykonáva postupy na zabezpečenie toho, aby riadenie a správa .eu TLD boli v súlade so zásadami transparentnosti, bezpečnosti, stability, predvídateľnosti, spoľahlivosti, prístupnosti, účinnosti, nediskriminácie a aby zaisťovali spravodlivé podmienky hospodárskej súťaže a ochrany spotrebiteľa v súlade s právom Únie.
            
            
               4.   Správca prijme postupy na zabezpečenie toho, aby poskytoval registrátorom služby a informácie za rovnakých podmienok a v rovnakej kvalite, ako využíva svoje vlastné rovnocenné služby, najmä keď koná ako registrátor v súlade s článkom 3 ods. 2
            
            
               5.   Správca riadi .eu TLD v súlade so zásadami správneho finančného riadenia. Správca na žiadosť Komisie poskytne dôkazy o dodržiavaní týchto zásad, najmä pokiaľ ide o prideľovanie finančných a ľudských zdrojov pri plnení zmluvy. Správca sa podrobuje externému auditu aspoň raz za dva roky.
            
            
               6.   Správca poskytuje svoje služby vo všetkých úradných jazykoch Únie.
            
         
         
            Článok 6
            Bezpečnosť a ochrana spotrebiteľa
            
               1.   Správca zabezpečuje vysokú úroveň bezpečnosti sietí a informačných systémov, ktoré prevádzkuje pri riadení .eu TLD. Pritom zavedie osobitné politiky a dodržiava najmodernejšie postupy riadenia rizík v oblasti kybernetickej bezpečnosti.
            
            
               2.   Správca prijme plán kontinuity činnosti a plán obnovy činnosti po písomnom súhlase Komisie. Správca pravidelne reviduje plán po písomnom súhlase Komisie.
            
            
               3.   Správca:
               
                           a)
                        
                        
                           poskytuje registrátorom a žiadateľom o registráciu najmodernejšie nástroje a technológie na ich ochranu pred kybernetickými hrozbami;
                        
                     
                           b)
                        
                        
                           využíva pokročilé metodiky na zabránenie protiprávnym registráciám.
                        
                     
         
         
            Článok 7
            Poplatky a prebytok
            
               1.   Správca vopred oznámi Komisii poplatky, ktoré má v úmysle uložiť za registráciu mena domény.eu, a informácie o tom, ako sa týkajú spôsobených nákladov. Poplatky zverejňuje správca.
            
            
               2.   Správca na konci každého účtovného roka prevedie do rozpočtu Únie akýkoľvek zaznamenaný prebytok, ktorý neinvestuje do skvalitňovania svojich služieb alebo do presadzovania cieľov Únie v oblasti správy internetu.
            
            
               3.   Správca oznámi Komisii sumy plánované na investície, pri ktorých sa očakáva, že sa odpočítajú z potenciálnej sumy prebytku, ktorá sa má previesť do rozpočtu Únie.
            
         
         
            Článok 8
            Správa internetu
            
               1.   Správca presadzuje ciele Únie v oblasti správy internetu. Pri týchto činnostiach spolupracuje s Komisiou a na žiadosť Komisie zohľadňuje stanoviská vydané poradnou skupinou viacerých zainteresovaných strán.
            
            
               2.   Správca na žiadosť Komisie vyčlení časť prebytku, ktorý pochádza z .eu TLD, s cieľom presadzovať ciele Únie v oblasti správy internetu.
            
            
               3.   Správca má zavedený podrobný plán na financovanie cieľov v oblasti správy internetu. Plán prijíma po písomnom súhlase Komisie.
            
         
         
            Článok 9
            Špekulatívne a protiprávne registrácie
            
               1.   Správca musí mať zavedené politiky a postupy s cieľom aktívne tlmiť špekulatívne a protiprávne registrácie mien domény v .eu TLD v súlade s článkom 11 písm. b), c) a e) nariadenia (EÚ) 2019/517. Pri týchto činnostiach spolupracuje s Úradom Európskej únie pre duševné vlastníctvo a inými agentúrami Únie.
            
            
               2.   Správca zohľadňuje prinajmenšom práva duševného vlastníctva uvedené v stanovisku Komisie 2005/295/ES (4) vrátane autorského práva, ochranných známok a zemepisných označení stanovených v práve Únie alebo vo vnútroštátnom práve a pokiaľ sú chránené podľa vnútroštátneho práva v členských štátoch, v ktorých sú držiteľmi neregistrovaných ochranných známok, obchodných mien, obchodných identifikátorov, názvov spoločností, rodinných mien a charakteristických titulov chránených literárnych a umeleckých diel.
            
            
               3.   S cieľom zmierniť špekulatívne a protiprávne registrácie mien domény musí mať správca zavedené politiky a postupy, ktoré zabezpečujú presnosť registračných údajov, najmä údajov identifikujúcich žiadateľov o registráciu. Správca zabezpečí, aby registrátori riadili registrácie v súlade so zásadami bezpečnosti a presnosti údajov a v súlade s právom Únie.
            
            
               4.   Správca musí mať zavedené politiky a postupy týkajúce sa žiadostí o registráciu a overovania registračných kritérií a údajov žiadateľov o registráciu, čím sa zabezpečí, aby sa akékoľvek overovanie informácií uskutočňovalo pred registráciou alebo následne na podnet správcu alebo v dôsledku sporu súvisiaceho s registráciou príslušného mena domény.
            
         
         
            Článok 10
            Zrušenie mien domény
            
               1.   Správca vykonáva politiky a postupy týkajúce sa zrušenia mien domény z vlastného podnetu v zmysle článku 4 ods. 3 nariadenia (EÚ) 2019/517 alebo prostredníctvom vhodného mimosúdneho alebo súdneho konania. Správca najmä zruší mená domény, ktoré boli zaregistrované bez práv alebo oprávnených záujmov na mene, alebo ktoré sa používajú so zlým úmyslom.
            
            
               2.   V rámci postupu zrušenia mien domény držiteľ mena domény dostane oznámenie a príležitosť prijať vhodné opatrenia.
            
         
         
            Článok 11
            Postup alternatívneho riešenia sporov
            
               1.   Správca poskytuje jednoduché, prístupné, účinné a jednotné postupy na riešenie sporov týkajúcich sa registrácie mien domény.eu.
            
            
               2.   Pravidlá o postupoch alternatívneho riešenia sporov, ktoré prijal správca, musia byť v súlade so smernicou Európskeho parlamentu a Rady 2013/11/EÚ (5). Zohľadňujú medzinárodné najlepšie postupy v tejto oblasti vrátane príslušných odporúčaní Svetovej organizácie duševného vlastníctva a spĺňajú jednotné procesné pravidlá, ktoré sú v súlade s pravidlami stanovenými v jednotnej politike na riešenie sporov týkajúcej sa mien domény, ktorú prijala korporácia ICANN.
            
            
               3.   Správca môže vybrať renomovaných poskytovateľov alternatívnych riešení sporov s náležitými odbornými znalosťami. Výberový proces je objektívny, transparentný a nediskriminačný. Zoznam týchto poskytovateľov zverejňuje správca.
            
         
         
            Článok 12
            Databázy mien domény a registračných údajov
            
               1.   Správca musí mať zavedené politiky a postupy na zabezpečenie toho, aby databáza WHOIS obsahovala presné a aktuálne informácie a aby zverejňovanie týchto údajov a prístup k nim bol v súlade s únijnými pravidlami ochrany údajov.
            
            
               2.   Zámerné predloženie nepresných informácií je dôvodom na vyvodenie záveru, že pri registrácii mena domény došlo k porušeniu podmienok registrácie.
            
         
         
            Článok 13
            Spolupráca s príslušnými orgánmi
            
               1.   Správca spolupracuje s príslušnými orgánmi zapojenými do boja proti počítačovej kriminalite. Spolupracuje aj s príslušnými orgánmi a verejnými a súkromnými subjektmi zapojenými do boja proti špekulatívnym a protiprávnym registráciám, z oblasti kybernetickej bezpečnosti a informačnej bezpečnosti, ochrany spotrebiteľa a ochrany základných práv. Príslušným orgánom a verejným orgánom poskytuje prístup k údajom podľa práva Únie alebo vnútroštátneho práva, ktoré je v súlade s právom Únie, a to aj pomocou nariadení súdov alebo príslušných orgánov, ktorým boli udelené príslušné právomoci.
            
            
               2.   Správca stanoví postupy na uľahčenie spolupráce s príslušnými orgánmi a verejnými a súkromnými subjektmi.
            
         
         
            Článok 14
            Nadobudnutie účinnosti
            Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 17. júna 2020
            
               
                  Za Komisiu
               
               
                  predsedníčka
               
               Ursula VON DER LEYEN
            
         
         
            (1)  Ú. v. EÚ L 91, 29.3.2019, s. 25.
         
            (2)  COM/2014/072.
         
            (3)  Smernica Európskeho parlamentu a Rady (EÚ) 2018/1972 z 11. decembra 2018, ktorou sa stanovuje európsky kódex elektronických komunikácií (Ú. v. EÚ L 321, 17.12.2018, s. 36).
         
            (4)  Stanovisko Komisie k článku 2 smernice Európskeho parlamentu a Rady 2004/48/ES o vymožiteľnosti práv duševného vlastníctva, Ú. v. EÚ L 94, 13.4.2005, s. 37.
         
            (5)  Smernica Európskeho parlamentu a Rady 2013/11/EÚ z 21. mája 2013 o alternatívnom riešení spotrebiteľských sporov, ktorou sa mení nariadenie (ES) č. 2006/2004 a smernica 2009/22/ES (Ú. v. EÚ L 165, 18.6.2013, s. 63).